Kospryse: Tjops, olie maak jou trollie so duur | Netwerk24
Deur Hanlie Stadler 21 Julie 2021 12:57
Hulle kan egter gerus meer seisoenale vrugte in die trollie laai.
Rooivleis word op die oomblik baie vinnig duurder, wat 'n braai en selfs bredie 'n luukse maak. Foto: Unsplash
Unsplashed Andrik Langfiels
Volgens Statistieke Suid-Afrika se inflasiesyfers vir Junie het die gemiddelde huishouding se kosrekening oor die afgelope jaar met 6,7% gestyg, ingesluit koeldrank, tee en koffie, maar uitgesluit alkohol.
Die drie koskategorieë wat die vinnigste gestyg het, was vette en olies (21,6%); vleis (8,6%); en suiker en suikerprodukte (7,2%).
Vrugte is die enigste kategorie kos wat nou goedkoper is as 'n jaar gelede (-3,5%).
Onder basiese kossoorte is die kategorie brood en graanprodrukte, wat 4,6% duurder is as 'n jaar gelede, die enigste kategorie benewens vrugte waarvan die inflasiekoers laer is as die oorhoofse inflasiekoers van 4,9%.
Die gemiddelde prys van olies en vette styg nou al sedert Februarie 2019, toe dit net 1,2% was. In Junie was dit 'n astronomiese 21,6%, en die grootste probleem is kookolies.
Volgens SSA was die gemiddelde prys van 'n 750 ml-bottel sonneblomolie in Junie 2020 R20,99, maar in Junie 2021 was dit R29,45, 'n styging van 40,3%.
Vleis se prysstygings neem ook steeds al hoe vinniger toe. Die onlangse laagtepunt was inflasie van 4,1% in Augustus 2020 – nou is dit 8,6%. Stowebeesvleis is nou 16,7% duurder as 'n jaar gelede, lamsvleis 10,9% en varkvleis 10,5%.
Vleispryse styg veral weens die styging in voer- en ander insetkoste.
Suikertande kan hulle daaraan troos dat die styging in die kategorie vir suiker en lekkers stadig maar seker daal. Dit was in Oktober 2020 9,7% duurder as die vorige jaar, maar die inflasiekoers het in Junie tot 7,2% verlangsaam.
Volgens die ekonomiese span van Momentum Investments, Johann van Tonder, Sanisha Packirisamy en Herman van Papendorp, het die druk op plaaslike kospryse weens internasionale faktore in Junie effens verlig. Die Voedsel-en-Landbou-Organisasie se kosprysindeks het in Junie vir die eerste keer in 12 maande van maand tot maand gedaal, grootliks danksy 'n groter beskikbare voorraad graan en olies.
"As dié neiging voortduur, behoort kospryse minder druk op die oorhoofse inflasiekoers te plaas in die tweede helfte van 2021."